Imtella' Novembru 26, 2021 Xjenzati fil-qasam tas-saħħa jinsabu mħassba minn varjant ġdid tal-Covid li tant inbidel minn dak oriġinali li t-tilqim li għandna llum jaf ma jkunx effettiv kontrih. Għalissa l-varjant, li l-ewwel wieħed tax-xorta tiegħu nstab fl-AFrika t'Isfel, ingħata l-kodiċi B.1.1.529 imma l-Għaqda Dinjija tas-Saħħa mistennija tagħtih isem. Il-Professur Tulio de Oliveira, li jmexxi ċ-ċentru fl-Afrika t'Isfel li jistudja l-epidemiji, qal li dan il-varjant tant inbidel fih innifsu li huwa differenti ħafna mill-varjanti l-oħra. Huwa qal li waqt li l-varjant Delta nbidel darbtejn, dan il-varjant inbidel 10 darbiet fuqu nnifsu. Dan il-fatt qajjem it-tħassib li t-tilqim li ġie żviluppat fuq il-varjanti li kien hawn fid-dinja dak iż-żmien jista' ma jkunx effettiv kontrih daqshekk.